Kommissionens beslutning

af 2. april 2001

om flytningsrestriktioner i alle medlemsstaterne for dyrearter, der er modtagelige for mund- og klovesyge, og om femte ændring af beslutning 2001/172/EF

(meddelt under nummer K(2001) 1037)

(EØS-relevant tekst)

(2001/263/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og

ud fra følgende betragtninger:

(1) De dyresundhedsmæssige betingelser for handel med kvæg og svin er fastsat ved Rådets direktiv 64/432/EØF om veterinærpolitimæssige problemer ved handel inden for Fællesskabet med kvæg og svin(3), senest ændret ved Rådets direktiv 2000/20/EF(4).

(2) De dyresundhedsmæssige betingelser for handel med får og geder er fastsat ved Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet(5), senest ændret ved Kommissionens beslutning 94/953/EF(6).

(3) De dyresundhedsmæssige betingelser for handel med andre klovbærende dyr end dem, der er nævnt i direktiv 64/432/EØF og 91/68/EØF, er fastsat ved Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(7), senest ændret ved Kommissionens beslutning 95/176/EF(8).

(4) Velfærdsbetingelserne for transport af dyr i EF er fastsat ved Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(9), senest ændret ved direktiv 95/29/EF(10).

(5) Rådets forordning (EF) nr. 1255/97 af 25. juni 1997 vedrører fællesskabskriterier for mellemstationer og tilpasning af den ruteplan, der er omhandlet i bilaget til direktiv 91/628/EØF(11).

(6) Efter rapporterne om udbrud af mund- og klovesyge i Det Forenede Kongerige, Frankrig, Nederlandene og Irland vedtog Kommissionen beslutning 2001/172/EF(12), 2001/208/EF(13), 2001/223/EF(14) og 2001/234/EF(15) om beskyttelsesforanstaltninger mod mund- og klovesyge i de respektive medlemsstater.

(7) Mund- og klovesygesituationen i visse dele af EF vil kunne udgøre en fare for besætningerne i andre dele af EF på grund af markedsføringen af og handelen med levende klovbærende dyr.

(8) Alle medlemsstaterne har gennemført flytningsrestriktionerne for dyr af modtagelige arter som fastsat i artikel 11b i beslutning 2001/172/EF, senest ændret ved beslutning 2001/239/EF(16).

(9) På baggrund af sygdomsudviklingen og resultaterne af de epidemiologiske undersøgelser, der er foretaget i de smitteramte medlemsstater i nært samarbejde med andre medlemsstater, bør der endvidere nedlægges forbud mod flytning af dyr via mellemstationer, og restriktionerne med hensyn til flytning af modtagelige dyr inden for EF bør fastholdes i endnu et stykke tid.

(10) Samtidig bør bestemmelserne om flytning af dyr af modtagelige arter i beslutning 2001/172/EF ophæves.

(11) Situationen tages op til fornyet gennemgang på mødet i Den Stående Veterinærkomité, som er berammet til den 4. april 2001, og foranstaltningerne tilpasses om nødvendigt.

(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Medlemsstaterne sørger for, at transport af dyr af modtagelige arter forbydes.

Forbuddet gælder ikke for transporter af dyr af modtagelige arter fra afsendelsesbedriften

- direkte eller via et autoriseret samlested til et slagteri til omgående slagtning med myndighedernes tilladelse på afgangs- og bestemmelsesstedet eller

- til en anden bedrift med myndighedernes tilladelse på afgangs- og bestemmelsesstedet

på betingelse af:

a) at dyrene under transporten ikke kommer i kontakt med dyr, som ikke kommer fra den samme afsendelsesbedrift, medmindre de skal sendes til slagtning, og

b) at køretøjer, der er anvendt til transport af levende dyr, rengøres og desinficeres efter hver transport, og at der fremlægges bevis for, at de er desinficeret, og

c) at det først er tilladt at transportere sådanne dyr til andre medlemsstater, efter at den lokale veterinærmyndighed 24 timer i forvejen har sendt den centrale veterinærmyndighed og de lokale veterinærmyndigheder i bestemmelsesmedlemsstaten og den centrale veterinærmyndighed i transitmedlemsstaten meddelelse herom.

2. Medlemsstaterne sørger for, at myndighederne på afgangsstedet kun giver tilladelse til flytning af dyr af modtagelige arter, såfremt:

- dyrene enten har været holdt på afsendelsesbedriften i mindst 30 dage før tilladelsen eller siden fødslen på oprindelsesbedriften, hvor dyrene er under 30 dage gamle, og der ikke er blevet indsat nogen dyr af modtagelige arter på bedriften i den periode, eller

- dyrene transporteres direkte til et slagteri til omgående slagtning.

3. Uanset artikel 3, stk. 1, litra aa), andet led, i Rådets direktiv 91/628/EØF sørger medlemsstaterne for, at der ikke flyttes dyr via mellemstationer, som er oprettet og godkendt i henhold til Rådets forordning (EF) nr. 1255/97.

Artikel 2

Artikel 11b, stk. 3, i Kommissionens beslutning 2001/172/EF udgår.

Artikel 3

Denne beslutning anvendes indtil den 12. april 2001, kl. 24.00.

Artikel 4

Denne beslutning er rettet til medlemsstaterne.

Udfærdiget i Bruxelles, den 2. april 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT 121 af 29.7.1964, s. 1977/64.

(4) EFT L 163 af 4.7.2000, s. 35.

(5) EFT L 46 af 19.2.1991, s. 19.

(6) EFT L 371 af 31.12.1994, s. 14.

(7) EFT L 268 af 14.9.1992, s. 54.

(8) EFT L 117 af 24.5.1995, s. 23.

(9) EFT L 340 af 11.12.1991, s. 17.

(10) EFT L 148 af 30.6.1995, s. 52.

(11) EFT L 174 af 2.7.1997, s. 1.

(12) EFT L 62 af 2.3.2001, s. 22.

(13) EFT L 73 af 15.3.2001, s. 38.

(14) EFT L 82 af 22.3.2001, s. 29.

(15) EFT L 84 af 23.3.2001, s. 62.

(16) EFT L 86 af 27.3.2001, s. 33.